Folketing
2000-05-03

Jeg kan sige til ministeren, at jeg for nylig var i Bruxelles og dér betalte for et glas fadøl, men jeg må indrømme, at jeg faktisk ikke kan huske, hvad det glas fadøl kostede. Sådan vil det vel nok i almindelighed være. Men det har heller ikke noget med sagen at gøre, at ministeren bliver ved med at henvise til, at man kan sammenligne med priser i udlandet, for det har jo ingen betydning for det prishop, der kommer i Danmark. Så bad jeg bare ministeren om at bekræfte, at jeg har forstået det rigtigt, nemlig at der efterfølgende ingen mulighed bliver for at sammenligne priserne. Dér skal man altså forud have gået og skrevet dem op eller brugt de 2 år, ministeren snakkede om, til at gå og lære priserne udenad. Men mener ministeren i ramme alvor, at det, regeringen kan tilbyde forbrugerne, er, at forbrugerne skal gå rundt og lære alle priserne udenad og bruge de 2 år til det? Det kan da ikke være meningen. Derfor må det, hvis det skal hænge sammen, være sådan, at der bliver dobbelt prismærkning efter overgangen. Ellers må vi i hvert fald konkludere, at så bliver der et gevaldigt prishop. Det kan man forhindre ved at stemme nej. Det ville naturligvis også være det eneste fornuftige. Men jeg synes da, det er underligt, at man fra regeringens side forholder sig fuldstændig passivt til det her problem, som enhver kan se.